NARIADENIE KOMISIE (ES) č. 386/2007
z 10. apríla 2007,
ktorým sa mení, dopĺňa a upravuje nariadenie (ES) č. 990/2006, ktorým sa vyhlasujú stále verejné súťaže na vývoz obilnín v držbe intervenčných agentúr členských štátov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharskej republiky a Rumunska, a najmä na jej článok 4 ods. 3,
so zreteľom na Akt o pristúpení Bulharskej republiky a Rumunska, a najmä na jeho článok 56,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 6,
keďže:
(1)
Pristúpením Bulharska a Rumunska sa stali ustanovenia článku 1 ods. 2 nariadenia Komisie (ES) č. 990/2006 (2) bezpredmetnými, pokiaľ ide o vylúčenie Bulharska a Rumunska zo zoznamu tretích krajín, do ktorých sa vyvážajú obilniny, a preto sa musia zrušiť.
(2)
V prílohe III k nariadeniu (ES) č. 990/2006 sa nachádzajú poznámky vo všetkých jazykoch Spoločenstva. Je vhodné doplniť túto prílohu začlenením týchto poznámok v bulharčine, írčine, maltčine a rumunčine.
(3)
Nariadenie (ES) č. 990/2006 by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Článok 1 ods. 2 nariadenia (ES) č. 990/2006 sa nahrádza takto:
„2. V prípade pšenice obyčajnej a raže sa každá verejná súťaž vzťahuje na maximálne množstvo, ktoré sa bude vyvážať do tretích krajín s výnimkou Albánska, Bosny a Hercegoviny, Bývalej juhoslovanskej republiky Macedónsko, Čiernej Hory, Chorvátska, Lichtenštajnska, Srbska (3) a Švajčiarska.
V prípade jačmeňa sa každá verejná súťaž vzťahuje na maximálne množstvo, ktoré sa bude vyvážať do tretích krajín s výnimkou Albánska, Bosny a Hercegoviny, Bývalej juhoslovanskej republiky Macedónsko, Čiernej Hory, Chorvátska, Kanady, Lichtenštajnska, Mexika, Spojených štátov amerických, Srbska (3) a Švajčiarska.
Článok 2
Príloha III k nariadeniu (ES) č. 990/2006 sa nahrádza znením uvedeným v tejto prílohe.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. apríla 2007